శ్రీ మహిళా పతయే-3

అన్నమయ్య-భూదేవి

సర్వజీవరాసులను కడుపులో పెట్టుకొని కాచుకుంటుంది.జన్మనిచ్చి కాపాడేది అమ్మ అయితే సర్వకాలాల్లో తన కడుపులో పెట్టుకొని సమస్తాన్ని పెంచి పోషిస్తుంది.ఇలా అందరిని కాస్తుందని భూమి భూమాత,భూమమ్మ అని పిలుస్తారు.ఆమె తత్వాన్ని పురాణాల్లో విపులకంగా తెలిపారు.అదే బాటలో తాళ్ళపాక వారు తమ సంకీర్తనలో భూమాతను వివిధ రకాలుగా కొనియాడుతూ,ఆమె స్వరూప స్వభావాలను వివరించారు.ఇప్పుడు అన్నమయ్య భూదేవిని దేవిరిగా,తల్లిగా కాచిన వైనాలను స్మరించుకొని తరిద్దాం.

భూదేవి -వరహావతారం

అవనికి ఏ కష్టం వచ్చినా జగతిని పాలించే నారాయణుడు అవతారమెత్తి కాపాడుతారని దశవతారాలు మనకు సాక్ష్యంగా కనిపిస్తాయి.ఈ ఘట్టాలలో సాక్షాత్తు అమ్మవారికే కష్టం రావడం,సత్ పురుషులను బాధపెట్టి అధర్మవిస్తరిస్తూ పరోక్షంగా బాధపెట్టడం.పృద్వికి ప్రత్యక్షంగానైనా,పరోక్షంగానైనా కష్టం కలిగితే శ్రీహరి కనికరించరని అవతారాలెత్తి తెలిపారు.ఆ అవతారాల విశేషాలకు భూమికి ఉన్న అనుబంధాన్ని కీర్తనల ద్వారా శ్రీహరి భూమాతల అనుబంధాన్ని అవగతపరుచుకుందాం.

     మట్టుపెట్టవలెనంటే మరి భూమి చాపగాఁగ

         భాసురపు భూమి మోచే బలవంతుఁ డిన్నిటాను

         వేఁకమైన భూమిమోఁచే వేంకటవిభుఁడను

         తవ్వి తలకెత్తుకొంటే తరుణే భూమిని

అవనని చాపగా చుట్టేసి చీకటిలో పడేస్తే ఆ భూమిని వెతుకుతూ అంధకారమైన భూమిని తవ్వి తలకెత్తుకొని భూమిని కాపాడటమే కాకుండా భూవరహామై విష్ణుమూర్తి కుంభినికి పతిగా మారారు.

భూమిని భాసురపు అన్న విశేషణం వాడి భూమి ప్రకాశవంతమైనదని చెప్తూ భూమి గుణాన్ని తెలిపారు.వెంకటనాధుడు వరహాస్వామి ఇరువురు అబేధమని వేఁకమైన(వెనుకటి) ప్రయోగం వాడారు. 

భూమి-సామెతలు

మనిషి తన చుట్టూ ఉన్న ప్రకృతిని ఆధారంగా చేసుకొని జీవితానికి ఆపాదించుకొని తరతరాలకు ఆ ప్రయోగాలను వాడుతుండటమే కాదు వాటికి ప్రాముఖ్యత పెరగితే సామెతలుగా పిలవబడతాయి.

భూమాత మనిషి జీవనానికి ప్రధానం.అలాంటి భూమిపై ఆనాడు వాడిన సామెతలను తాళ్ళపాక వారు తమ కీర్తనల్లో ఇలా కనిపిస్తున్నాయి.

పక్కన విత్తినభూమి పంట వండకుండునట

నీరువట్టుగొని భూమి నీళ్లెల్లా వారవట్టీ

ఇందులో నిత్యజీవితంలో జరిగే విషయాలను గురించి ప్రస్తావించారు.ఈ ప్రయోగాలను నేటికి ఉపయోగించటం కనిపిస్తుంది.

యెంచఁగ భూమి యొక్కటే యేలినరాజు లెందరో

పతిలేనిభూమికి బలవంతుఁడే రాజు

భూమికి ఎలిన రాజుకు ఉన్న సంబంధం అవినాభవమని నేటికి ఏనాటికి ఏ రాజు ఏ భూమి ఏలుతాడో అన్న విధంగా మారింది.

భూమిదేవిపతి యైన పురుషోత్తముఁడె మాకు          

భూమిపై నేడ నుండినా భూమిరక్ష

తల్లి జోల పాడినప్పుడు నీకు అన్ని రక్ష అని చెప్పినట్లు జగతిని ఏలే భూమిదేవి పతి మాకు రక్ష అంటూ అన్నమయ్య మనకు తల్లిలా ధైర్యం చెప్పటం.

భూమి-పోలిక

         అంతరిక్షమే నడుము అట్టె భూమియే పిరుఁదు          

         నీ పాదమూలము నింగియు భువియు రసాతలము

భూమిని అన్నమయ్య విష్ణుమూర్తి రూప వర్ణనలలో పోల్చటం వెనుక భూమి తత్వం తెలపటం.భూమి విశాలవంతంమైనది పై పాదం ద్వారా చెబుతున్నారు. భూమి యొక్క పవిత్రత తెలుపుటకు స్వామి వారి పాదాలతో పోల్చటం ద్వారా మనకు భూమాత వైభవం విశదపరిచారు.

చర్చ 

వెల్లివిరిగా రేపల్లెలోపలి వెన్నముచ్చిమలు చెప్పుదునా      

తల్లిబిడ్డ నొక్కవానిగఁ జేసిన ధర్మపుతగవు చెప్పుదునా(15-17)

పెద్దతిరుమలయ్య అవనిని,సీతమ్మను పెండ్లి చేసుకున్న నీ తత్వం ఎలా చెప్పను అని ప్రశిస్తూ అడగటం.

పెలుచు భూమిజను రామరామ పెండ్లాడితివట రామరామ

అగపడి లక్ష్మీ సీత యయి పుట్టెను

జోడు భూమియును లక్ష్మిఁ జొక్కనాథా

సమాధానంగా అన్నమయ్య భూమినందు పుట్టినందుకు సీత భూమి పుత్రిక అయ్యింది కానీ సీతమ్మ లక్ష్మీ అవతారమని చెప్పడం.ఆ లక్ష్మీ,భూమి ఇరువురు స్వామి దేవేరులని చెప్పటం ద్వారా నాటి ధర్మ సందేహాలను తీర్చే మార్గదర్శిగా తన కీర్తనలను మలిచారని అవగతమవుతుంది. 

పమ్ముక చంద్రుఁడు భూమి ప్రదక్షిణముగాఁజేసి

భూమి చుట్టూ చంద్రుడు ప్రదక్షిణ చేస్తారన్న ఖగోళజ్ఞానాన్ని కూడా తెలపటం.ఈ విషయం బట్టి నాటి జ్ఞానం నేటి విజ్ఞానం సరిసమానమని చెప్పటానికి ఇదే సాక్ష్యంగా కనిపిస్తుంది.

పనిగొంటే భువిలో నేఁబదియే అక్షరములు

సంస్కృభాషకు అక్షరాలు 50 అని చెప్పటం.సంస్కృత భాషకు యబది అక్షరాలని బాలవ్యారణమందు చిన్నయసూరి సూత్రం. సంస్కృత మూలభాషని అన్నమాచార్యులు అభిప్రాయమని పై భావం.

భూమి-స్థానం

సృష్టిలో భూమి పాత్రనే ప్రధానం.అలాంటి భూమిని నేడు మనం కలుషితం చేస్తూ మన కంట్లో మనమే పొడుచుకోవటమే కాకుండా మానవ మనుగడను ప్రశ్నార్ధకంగా మార్చుకుంటున్నాము.కానీ మన పెద్దలు భూమికి సర్వోత్కృష్టమైన స్థానాన్ని అందించారు.సాక్షాత్తు సృష్టిని పాలించే నారాయణుని సతిగా వరహావతారం ద్వారా అవనికి పూజ్యనీయస్థానమిచ్చారు.

         భూమిదేవిని వీపుఁన పూఁచి మోచి అచ్చరల

యీవలనావల భూమి నిందిర నీఁపు నురము

వురమున మహలక్ష్మీ వుర్విని వీఁపున మోవి

బూమిదేవులమ్మ నీబుజముపై నుండఁగాను

విష్ణువుని వర్ణిస్తున్నప్పుడు భూమి బుజముపై ఉందని,ఆమె బరువు మోస్తున్నందుకు విష్ణువే భర్తని అన్నమయ్య తెలియజేశారు.భరించేవాడే భర్తని విష్ణువు భూపతిగా మారి జగతికి బోధ చేశారు. 

భూమి-దేవేరులు

పన్నినలక్ష్మిభూమిపతివి నీవు

లక్కిమమ్మ నీ కాపె లలి భూదేవిని నేను

యిరుదెసల నున్నారు యిందిరయు భువియు

ఓ వైపు లక్ష్మీ,మరోవైపు భూమాతను చేపట్టి ఇరుసతుల మగడుగా మారవు.వీరిద్దరే కాకుండా తులసమ్మ కూడా దేవేరే.మనకు స్వామివారు ఇరుసతుల మగడుగా దర్శనమిస్తారు.లకిమమ్మభూదేవులమ్మ పతివన్న నామము కూడా స్వామివారికి ఉంది.వరహా అవతారమందు భూమి సతిగా మారింది.అవతారాల ప్రకారం చూస్తే కూర్మవతారమందు లక్ష్మీకి,వరహావతారమందు భూమికి పతిగా మారారు.దీని ప్రకారం చూస్తే లక్ష్మమ్మ పెద్దదని,భూమి చిన్నదని తెలుస్తుంది.అలా చెప్పుటకేమో ముందు లక్ష్మిని తరువాత భూమి వరుస క్రమంగా పతివయ్యావని అన్నమయ్య వివరించారు.

భూదేవి-పెండ్లి వర్ణన

        సుదతులకితనికి సోబనవేళ                    |               వుదుటునఁ జెలులెల్ల నూడిగాలు శాయరే

ఇద్దరు పెండ్లికూఁతులకితఁడు గట్టె బాసిక          |               మొద్దికఁ గప్పురవీడే లొడిఁబెట్టెను

         పెద్దరికాన నడుమఁ బెండ్లిపీఁటపైఁ గూచుండె           |               వొద్దనుండి సతులెల్ల నూడిగాలు సేయరే

చ. 2:    రెండుచేతుల శాసలు రెట్టించి చల్లఁ దొడఁగె    |           దండలిద్దరిమెడలఁ దగుల వేసె

         గండుమీరి ముంజేతులఁ గంకణదారాలు గట్టె            |               వుండినట్టే చెలులెల్ల నూడిగాలు సేయరే

చ. 3:    భూమి నలమేల్మంగను భూసతిఁ గాఁగిటఁ గూడె |               దోమటిదొడికి ముందే తొక్కెఁ బాదాలు

యీమేఁటి శ్రీవేంకటేశుఁ డిన్నివిధాల మెఱసె    |               వోముచును చెలులెల్ల నూడిగాలు సేయరే 

భూమాతకు,లకిమమ్మను కలిపి వెంకటేశునికి అన్నమయ్య అప్పగా మారి వివాహం జరిపించారు.పెండ్లిలో జరిగే తంతులను చెబుతూనే చూట్టునున్న సతులను సేవలు చేసి తరించమని,ఆ భాగ్యాన్ని చూసి సంతోషపడమని పదకవితాపితామహులు ఈ కీర్తనను మనకు అందించారు.

అలానే భూమిని అవని,పృద్వి,బూమి,భూదేవులమ్మ,వసుధ,ధరణి,భువి,వుర్వి అని రకరకాల పేర్లతో కొనియాడారు.

జగతిని పాలించేవాడు జగన్నాధుడైతే,జగతి బిడ్డలను కడుపులో దాచుకొని కాచేది భూమి.అలా కాస్తుంది కాబట్టే ఆమె సుగుణం అందరికి సుస్పష్టమవ్వాలని భూమమ్మ అంటూ తన సంకీర్తనందు కీర్తించారు.వాటిని మనం చదివి అమ్మవారి తత్వం తెలుసుకొని కృతజ్ఞతా భావంతో మెలగాలన్న తాళ్ళపాక వారి తత్వాన్ని తెలుసుకొని వాటివైపు అడుగులు వేద్దాం.

తాళ్ళపాకవారు యిందిర భూదేవి సమేత నారాయణుని కీర్తించి తరించారు.వారి జాడలో నారాయణుని పాదాలకు పదపుష్పాలతో పూజించుదాం.

 మూలాలు 
1.http://tirumala.org/AnnamacharyaSankeerthanas.aspx
వర్గం:అన్నమయ్య
వర్గం:ఆధ్యాత్మిక